ไฟแนนซ์ทูเดย์
...วิพากษ์วิจารณ์เรื่อง พ.ร.บ.กู้เงิน 2 ล้านล้านบาทกันเยอะ บ้างก็เรียกว่า &#8220;กู้ชาตินี้ใช้หนี้ชาติหน้า&#8221; เพราะกว่าจะถึง 50 ปี ที่กำหนดจะต้องคืนหนี้หมด คนสร้างหนี้ครั้งประวัติศาสตร์จะเหลือกี่คนที่จะได้เห็นการใช้หนี้เงินกู้ได้หมด
27 มี.ค. 2556

...วิพากษ์วิจารณ์เรื่อง พ.ร.บ.กู้เงิน 2 ล้านล้านบาทกันเยอะ บ้างก็เรียกว่า “กู้ชาตินี้ใช้หนี้ชาติหน้า” เพราะกว่าจะถึง 50 ปี ที่กำหนดจะต้องคืนหนี้หมด คนสร้างหนี้ครั้งประวัติศาสตร์จะเหลือกี่คนที่จะได้เห็นการใช้หนี้เงินกู้ได้หมด 
...ฟัง ดร.พิสิฐ ลี้อาธรรม คณบดีคณะเศรษฐศาสตร์ มหาวิทยาลัยเชียงใหม่ อดีต รมช.คลัง และโฆษกแบงก์ชาติ ซึ่งถือว่าเป็นผู้เชี่ยวชาญด้านงบประมาณคนหนึ่ง ดร.พิสิฐ บอกว่า ร่าง พ.ร.บ.กู้เงิน 5 แผ่น รวมบัญชีแนบท้ายที่เสนอเข้าสภาฉบับนี้ ขัดรัฐธรรมนูญมาตรา 169 อย่างชัดเจน เป็นการทำลายระบบการเงินการคลังของประเทศ
ที่อาจารย์มองอย่างนี้ ก็เพราะเป็นการใช้ทรัพยากรที่ไม่ถูกต้อง เงินกู้ก้อนนี้ถือเป็นทรัพยากรที่ต้องวางแผนดำเนินการให้ชัดเจน จะไม่พูดถึงที่มาที่ไปของเงินไม่ได้ ที่ผ่านมาประเทศไทยรอดพ้นวิกฤตมาได้เพราะมีวินัยการเงินการคลัง 
...ที่สำคัญ โปรดฟังให้ชัดๆ ประเทศไทยโดยเฉพาะด้านการสาธารณสุข ต้องใช้เม็ดเงินมหาศาลในการดูแลคนทั้งประเทศ เงินกู้สมควรจัดสรรไปในด้านนี้ไหม
...กรณ์ จาติกวณิช อดีต รมว.คลังโลก ปัจจุบันเป็นรองหัวหน้าพรรคประชาธิปัตย์ ลับดาบเตรียมอภิปรายกฎหมายนี้ พร้อมเสนอแนวทางให้รัฐบาลดูว่าลงทุนโครงสร้างพื้นฐานอย่างไร ไม่ต้องกู้เงินมโหฬารเป็นภาระของเหลนโหลน ซึ่งจะแตกต่างจากกฎหมายกู้เงินของรัฐบาล โครงการจะมีการระบุเป็นส่วนหนึ่งของกฎหมาย ส่วนแหล่งเงินจะมาจากงบประมาณ และการรวมทุนโดยเอกชนทั้งในและต่างประเทศ กฎหมายของรัฐบาลยืนยันแค่เรื่องเงินกู้ แต่โครงการกลับไม่มีความแน่นอน อยากรู้ว่าแซ่บแค่ไหน โปรดติดตามฟัง
...แต่ที่แน่ๆ การกู้เงินของรัฐบาลจะดึงดอกเบี้ยในระบบให้สูงขึ้น เนื่องจากรัฐบาลจะไปแย่งกู้กับเอกชน ทำให้บริษัทเอกชนขนาดใหญ่ต้องรีบออกหุ้นกู้กันยกใหญ่ ยิ่งออกช้าจะยิ่งทำให้ต้นทุนสูงขึ้น 
เป็นห่วงคือเมื่อขึ้นดอกเบี้ยเงินฝาก อีกไม่นานก็ต้องขึ้นดอกเบี้ยเงินกู้ ซึ่งนายแบงก์ก็ฟันธงกันไปแล้วว่า ถ้าดอกเบี้ยเงินกู้ขึ้นก็เตรียมตัวได้ เพราะหนี้เสีย เอ็นพีแอล จะบวมออกมาเป็นหนามตำใจรัฐบาลที่บอกตลอดว่าเศรษฐกิจดี